November 2009

**November [[2009]]**, kroonika

2009. aasta november algas pühapäeval ja lõppes 30 ööpäeva pärast esmaspäeval.

## [[1. november]]

* Afganistani sõltumatu presidendikandidaat ‘Abdullāh ‘Abdullāh teatas, et loobub kandideerimisest president Ḩāmid Karzay vastu 7. novembril peetavate presidendivalimiste teises voorus.
* Hiinas riigi kirdeosas kutsuti hõbejodiidi pilvedesse tulistamisega esile lumesadu. Põua leevendamiseks mõeldud sadu väljus kontrolli alt, takistades liiklust ja murdes puid.
* Venemaal Sahhas kukkus alla siseministeeriumi lennuk IL-76, mille pardal olnud 11 meeskonnaliiget hukkus.

## [[2. november]]

* Afganistani valimiskomisjon tühistas ‘Abdullāh ‘Abdullāh' loobumise tõttu 7. novembriks kavandatud presidendivalimiste teise vooru, ning kuulutas presidendiks Ḩāmid Karzay.
* Prantsusmaal kuulutati Goncourti auhinna võitjaks Marie NDiaye romaani "Trois femmes puissantes" eest.
* ÜRO peasekretär Ban Ki-moon tegi üllatusvisiidi Afganistani, et kõnelda president Ḩāmid Karzayga eelkõige riigi sisejulgeolekust.
* Eestisse saabus kahepäevasele visiidile Hiina asepeaminister Zhang Dejiang koos esindusliku äridelegatsiooniga. Kohtumistel president Toomas Hendrik Ilvese ja peaminister Andrus Ansipiga kõneldi eelkõige kahe riigi majandus- haridus- ja kultuurikoostööst.
* Elva linnapeaks valiti tagasi reformierakondlane Reno Laidre.

## [[3. november]]

* Ameerika Ühendriikides valiti New Jersey osariigi kuberneriks vabariiklane Chris Christie ja Virginia osariigi kuberneriks vabariiklane Bob McDonnell. New Yorgi linnapeaks valiti tagasi sõltumatu Michael Bloomberg. 
* Ameerika Ühendriikides visiidil viibiv Eesti kaitseminister Jaak Aaviksoo kohtus Pentagonis Ameerika Ühendriikide kaitseministri Robert Gatesiga. Kõneldi peamiselt kahe riigi koostööst ja NATO tulevikust.
* Araabia Ühendemiraatide Liidu Ülemnõukogu valis president Khalīfah bin Zāyid Āl Nahayāni tagasi uueks viieaastaseks ametiajaks.
* Hollandis Haagis nädal varem alanud Rahvusvahelise Endise Jugoslaavia Kriminaaltribunali kohtuprotsessi boikoteerinud genotsiidis ja sõjakuritegudes süüdistatav endine Bosnia serblaste liider Radovan Karadžić ilmus esimest korda kohtu ette ning nõudis kaitse ettevalmistamiseks lisaaega.
* Põhja-Korea teatas, et riik jõudis lõpule kasutatud tuumakütusest tuumarelva valmistamiseks vajaliku plutooniumi eraldamisega. 
* Saksamaa liidukantsler Angela Merkel esines Saksamaa taasühinemise 20. aastapäeva puhul kõnega Ameerika Ühendriikide Kongressi mõlema koja ees, rõhutades eelkõige kliimakokkuleppe sõlmimise tähtsust ning kiites USA ja Saksamaa koostööd Afganistanis.
* Tšehhi president Václav Klaus allkirjastas Lissaboni leppe pärast konstitutsioonikohtu otsust, et lepe on riigi põhiseadusega kooskõlas.
* Eesti president Toomas Hendrik Ilves jättis välja kuulutamata Riigikogus 21. oktoobril vastu võetud kaitseväeteenistuse seaduse muutmise seaduse, viidates selle vastuolule põhiseadusega.
* Eestis alustasid kahenädalast täiendõppekursust Afganistani Helmandi provintsi arstid.
* Tallinnas esilinastus eelmisel päeval Soomes esilinastunud Imbi Paju dokumentaalfilm "Soome lahe õed", mis räägib Soome ja Eesti naiskodukaitsjate ja kodutütarde koostööst. 
* Tallinnas avati kolmas illustratsioonitriennaal, kus osalevad Eesti, Läti, Leedu, Saksamaa, Venemaa, Poola, Soome, Rootsi, Norra ja Taani raamatukunstnikud.

## [[4. november]]

* Hiina valitsus andis firmale Walt Disney Company loa Disneylandi ehitamiseks Shanghaisse. 
* Iraani lõunaosas Bandar-e ‘Abbāsi lähedal toimunud 4,9-pallise maavärina tagajärjel sai vigastada vähemalt 700 inimest.
* Kambodža valitsus nimetas maapaos elava Tai endise peaministri Thaksin Shinawatra ametisse oma majandusnõustajana.
* Rootsi pealinnas Stockholmis sõlmisid Horvaatia peaminister Jadranka Kosor ja Sloveenia peaminister Borut Pahor kokkuleppe riikidevahelise piirivaidluse lahendamiseks.
* Rumeenia parlament ei kiitnud heaks president Traian Băsescu esitatud peaministrikandidaadi Lucian Croitoru valitsust. Tema vastu hääletas 250 ja poolt 189 parlamendiliiget.
* Soomes alustasid Levi, Pyhä, Vuokatti ja Tahko suusakuurortide töötajad streiki, nõudes tööandjatelt kolmeprotsendilist palgatõusu.
* Eestis allkirjastasid Keskerakonna esimees Edgar Savisaar ja Sotsiaaldemokraatliku Erakonna esimees Jüri Pihl Tallinna koalitsioonileppe.
* Eestis katkes reisiliiklus Rohuküla–Heltermaa ja Kihnu–Pärnu laevateel järsult alanenud veetaseme tõttu.
* Võru Linnavolikogu valis Võru linnapeaks Sotsiaaldemokraatlikku Erakonda kuuluva Anneli Viitkini.

## [[5. november]]
* Ameerika Ühendriikides Texases maailma suurimas sõjaväebaasis Fort Hoodis puhkenud tulevahetuses hukkus 13 ja sai vigastada 30 inimest.
* Ameerika Ühendriikides Californias algas neljapäevane Ronald Reagani mälestuskonverents, mille üks peakõnelejaid on Mart Laar.
* Fidžil vannutati presidendi ametisse senine presidendi kohusetäitja Epeli Nailatikau.
* Palestiina omavalitsuse president Maḩmūd ‘Abbās teatas, et ei kandideeri 24. jaanuaril 2010 toimuvatel presidendivalimistel.
* Rootsi valitsus kiitis heaks gaasijuhtme Nord Stream rajamise Rootsi majandusvööndisse.
* Soome valitsus kiitis heaks gaasijuhtme Nord Stream rajamise Soome majandusvööndisse.
* Eesti president Toomas Hendrik Ilves kohtus Brüsselis Euroopa Parlamendi presidendi Jerzy Buzekiga.
* Eesti valitsus otsustas avada Eesti suursaatkonnad Iisraelis Tel Avivis ja Egiptuses Kairos.
* Eesti Riigikogu esimees Ene Ergma andis nukuteatris toimunud noortekonverentsil Hea eeskuju auhinna üle Käina Gümnaasiumi õpilasele Reili Rannale, kes on kogunud kingitusi lastekodulastele.
* Eestis esilinastus Herman Simmi elust jutustav dokumentaalfilm "Riigireetur".
* Paide linnavolikogu valis linnapeaks tagasi Keskerakonda kuuluva Kersti Sarapuu.
* Tallinna uus volikogu pidas oma esimese istungi. Volikogu esimeheks valiti tagasi keskerakondlane Toomas Vitsut; aseesimeheks valiti sotsiaaldemokraat Katrin Saks.
* Tartu linnavolikogu valis senise linnapea reformierakondlase Urmas Kruuse tagasi ametisse.

## [[6. november]]

* Ameerika Ühendriikide pealinnas Washingtonis toimuma pidanud Ameerika Ühendriikide riigisekretäri Hillary Clintoni ja Jaapani välisministri Katsuya Okada kohtumine jäi Jaapani poole ajapuuduse tõttu ära. Plaanis oli kõnelda USA Jaapanis paiknevate sõjaväebaaside ümber korraldamisest.
* Euroopa Liit palus Türgil järele mõelda oma otsuse üle kutsuda sõjakuritegude eest tagaotsitav Sudaani president ‘Umar Ḩasan Aḩmad al-Bashīr İstanbulis 9. novembril algavale islamimaade tippkohtumisele. Türgi president Abdullah Gül süüdistas Euroopa Liitu sekkumises Türgi siseasjadesse.
* Kaimanisaartel hakkas kehtima uus põhiseadus ning senine valitsusjuht McKeeva Bush vannutati ametisse Kaimanisaarte esimese peaministrina.
* Venemaal Tatari väina kohal kukkus alla sõjalennuk Tu-142, mille pardal olnud üheksa inimest hukkus.
* Eesti Sotsiaaldemokraatliku Erakonna esimees Jüri Pihl esitas Rahvaliidu esimehele Karel Rüütlile ettepaneku alustada erakondade ühinemisläbirääkimisi. 
* Valga linnapeaks valiti tagasi reformierakondlane Ivar Unt. 
* Ernst & Young nimetas Eesti aasta ettevõtjaks turvafirma Pristis omaniku Indrek Sepa.
* Eesti kokkade meistrivõistlustel pälvis aasta koka tiitli Pädaste mõisa kokk Martin Meikas.

## [[7. november]]

* Afganistanis Bādghīsis sai NATO õhurünnaku tagajärjel surma vähemalt seitse Afganistani sõdurit.
* Liibanoni opositsiooniliidrid nõustusid osalema peaministrikandidaadi Sa‘d al-Ḩarīrī moodustatavas rahvusliku ühtsuse valitsuses.
* Madagaskari poliitilised rivaalid Andry Rajoelina ja Marc Ravalomanana jõudsid kokkuleppele võimu jagamises.
* Põhja-Mariaanidel toimusid kuberneri- ja parlamendivalimised.
* Šveitsis 15. rahvusvahelisel festivalil Cinema Tous Ecrans telesarjade võistlusprogrammis võitis peaauhinna "Reflet d'Or for best series" ja kaasneva auhinnaraha 5000 franki Eesti Televisiooni telesari "".
* Eesti Ettevõtlike Naiste Assotsiatsioon nimetas 2009. aasta naiseks Eesti Laulu- ja Tantsupeo Sihtasutuse juhi Aet Maatee.
* Eestis toimusid esimest korda Eesti meistrivõistlused Rubiku kuubiku lahendamises.

## [[8. november]]

* El Salvadoris kuulutati välja eriolukord, sest paduvihmadest tingitud üleujutuste ja maalihete tagajärjel on viimastel päevadel hukkunud vähemalt 124 inimest ja hävinud sadu elumaju.
* Singapuris algas Aasia ja Vaikse Ookeani Majanduskoostöö (APEC-i) liikmesriikide tippkohtumine.
* Sudaani rahvusvaheliselt tagaotsitavaks kuulutatud president ‘Umar Ḩasan Aḩmad al-Bashīr teatas, et jätab ära oma reisi İstanbuli.
* Venezuela president Hugo Chávez andis nii riigi sõjaväele kui ka tsiviilelanikele korralduse olla valmis sõjaliseks konfliktiks Colombiaga.
* Saksamaal Berliinis kohtusid Eesti president Toomas Hendrik Ilves ja Läti president Valdis Zatlers Ameerika Ühendriikide riigisekretäri Hillary Clintoniga. 
* Tallinnas Estonia kontserdisaalis andis Evelin Ilves Heinz Valgule üle aasta isa tiitli.

## [[9. november]]

* Hiinas hukati üheksa suvistes rahutustes osalemises süüdi mõistetud uiguuri.
* Hispaanias Barcelonas toimunud Euroopa Kergejõustikuliidu istungil otsustati anda 2012. aasta kergejõustiku Euroopa meistrivõistluste korraldusõigus Helsingile.
* Indoneesia Sumbawa saart tabas 6,7-magnituudine maavärin, mille epitsenter oli Raba linnast 18 kilomeetri kaugusel põhjaloodes. Vähemalt üks inimene hukkus ja kümned said vigastada.
* Iraagi valimiskomisjon kinnitas parlamendivalimiste toimumise ajaks 21. jaanuari 2010.
* Liibanonis astus ametisse peaminister Sa‘d al-Ḩarīrī valitsus.
* Saksamaa pealinnas Berliinis tähistati pidulikult 20 aasta möödumist Berliini müüri langemisest.
* Venemaa president Dmitri Medvedev kinnitas seadusemuudatuse, mis lubab kasutada välismaal Venemaa kodanike kaitseks sõjalist jõudu.
* Eestis sai ettevõtlusse siirdunud Isamaa ja Res Publica Liidu liikme Ott Lumi asemel Riigikogu liikmeks Liisa Pakosta.
* Eesti välisministeeriumi kantsler Marten Kokk avas Norras Kristiansandis Eesti aukonsulaadi. Eesti aukonsul Kristiansandis on Eivind Lund. 
* Eestimaa Rahvaliidu volikogu otsustas, et Rahvaliit jätkab iseseisva erakonnana.
* Tallinnas anti maalikunstnik Andres Toltsile üle Konrad Mäe medal ja 50 000-kroonine preemia.
* Põlva linnavolikogu valis Põlva linnapeaks neljandat korda Tarmo Tamme.

## [[10. november]]

* Brasiilias jättis ulatuslik elektrikatkestus ilma elektrita kaks riigi suuremat linna Rio de Janeiro ja São Paulo.
* Kollasel merel toimus tulevahetus Põhja-Korea ja Lõuna-Korea laevade vahel.
* Moldovas toimunud presidendivalimistel ei suutnud parlament esimeses voorus presidenti valida. Valimiste teine voor peetakse 30 päeva jooksul.
* Venemaa president Dmitri Medvedev nimetas Sverdlovski oblasti kuberneri kandidaadiks Aleksandr Mišarini.
* Eestisse saabus visiidile Montenegro president Filip Vujanović, kes kohtus president Toomas Hendrik Ilvese, Riigikogu esimehe Ene Ergma, peaminister Andrus Ansipi ja kaitseminister Jaak Aaviksooga.
* Eesti sõlmis Euroopa Kosmoseagentuuriga koostöölepingu, mis võimaldab aasta pärast liituda Euroopa koostööriigi programmiga.
* Võru maavanem Ülo Tulik andis kirjanikule ja reservohvitserile Leo Kunnasele üle Bernard Kangro kirjanduspreemia.

## [[11. november]]

* Euroopa Liidu liikmesriikide esindajad otsustasid toetada Albaania liitumisläbirääkimiste ettevalmistuste alustamist. 
* Haitil astus ametisse peaminister Jean-Max Bellerive.
* Mosambiigi valimiskomisjon kuulutas 28. oktoobril peetud presidendivalimiste võitjaks senise presidendi Armando Guebuza, kes sai üle 75 protsendi häältest. Parlamendivalimiste võitjaks kuulutati valitsev partei Frelimo, mis sai parlamendi 250 kohast 191.
* Prantsusmaa pealinnas Pariisis peetud Esimese maailmasõja lõpu aastapäevaparaadil osales koos Prantsusmaa presidendi Nicolas Sarkozyga esimese Saksamaa liidrina liidukantsler Angela Merkel.
* Tansaanias Kilimanjaro piirkonnas paduvihmade tõttu toimunud maalihke tagajärjel hukkus vähemalt 20 inimest.
* Venemaa peaminister Vladimir Putin teatas, et Venemaa lõpetab gaasitarned Ukrainale, kui riik õigeaegselt gaasi eest ei maksa, ning ähvardas Ukrainat läbiva Kesk-Euroopa gaasi kinnikeeramisega, kahtlustades Ukrainat transiitgaasi varastamises.
* Venezuela president Hugo Chávez andis korralduse riigistada kaks suurt kohvitootjat, kellele kuulub umbes 80 protsenti kohalikust turust.
* Tallinnas avati Tallinna Tehnikaülikooli uus teadusraamatukogu hoone.
* Rakvere linnavolikogu valis linnapeaks sotsiaaldemokraat Rannar Vassiljevi.

## [[12. november]]

* Ghana lääneosa Dompoase linna illegaalses kullakaevanduses toimunud varingus hukkus vähemalt 14 naist ja neli meest. 
* India ametivõimud kinnitasid, et riigi loomaaedades ega tsirkustes ei ole edaspidi enam lubatud india elevante pidada.
* Iraani opositsiooniliidrid teatasid, et Iraani vaimne liider ‘Alī Khāmene'ī on loonud uue luureüksuse rahvarahutuste ärahoidmiseks.
* Poola väljendas NATO-le saadetud kirjas muret Poola piiri lähedal peetud Venemaa ja Valgevene ühiste sõjaväeõppuste üle.
* Suurbritannia lennufirma British Airways ja Hispaania lennufirma Iberia Airlines jõudsid esialgsele kokkuleppele ettevõtete ühinemises 2010. aasta lõpuks. Tehingu peab heaks kiitma Euroopa Komisjon.
* Tai ja Kambodža vahel Tai endise peaministri Thaksin Shinawatra palkamise tõttu puhkenud tüli tagajärjel saatsid riigid vastastikku välja teineteise diplomaadi. 
* Venemaa president Dmitri Medvedev pidas Föderatsiooninõukogule aastakõne, kus tegi juttu peamiselt ümberkorraldustest majanduses ja relvastuse täiendamisest.
* Eestis algas Harju maakohtus protsess maadevahetuses süüdistatavate, sealhulgas endiste Rahvaliidu ministrite Villu Reiljani ja Ester Tuiksoo üle.
* Tallinna linnavolikogu valis häältega 51:23 Keskerakonna esimehe Edgar Savisaare uueks ametiajaks Tallinna linnapeaks. Abilinnapeadeks kinnitati Kaia Jäppinen, Merike Martinson, Eha Võrk, Taavi Aas, Deniss Boroditš ja Jüri Pihl.

## [[13. november]]

* Ameerika Ühendriikide president Barack Obama alustas Jaapanis oma esimest Aasia ringreisi, mille käigus külastab ta ka Singapuri, Hiinat ja Lõuna-Koread.
* Hiina viimase 60 aasta suurim lumesadu ja torm on põhjustanud vähemalt 38 inimese hukkumise kokkuvarisenud hoonetes ja liiklusõnnetustes. Kokku on varisenud vähemalt 7000 ehitist.
* India eunuhhid ja transseksuaalid, kes seni ei nõustunud valimistel osalema ei naise ega mehena, said õiguse lasta ennast valimisdokumentides kolmandaks sugupooleks nimetada.
*Indias Jaipuri linna lähedal hukkus vähemalt seitse inimest ja vähemalt 25 sai vigastada, kui Jodhpurist pealinna New Delhisse teel olnud reisirongi Mandore Express kõik 15 vagunit rööbastelt maha sõitsid.
* NASA teadlased teatasid, et kuu aega tagasi Kuule laskunud satelliidi Kuu lõunapooluse lähedal toimunud kokkupõrke tulemusel avastati märkimisväärne kogus vett.
*Rootsis Jokkmoki vallas uppus järve ületanud 3000-pealisest karjast ligi 400 põhjapõtra, sest jää ei pidanud suurele loomakarjale vastu.
* Saksamaa Sotsiaaldemokraatlik Partei valis oma uueks esimeheks Sigmar Gabrieli.
* Soomes Turu laevatehases ehitatud maailma suurim kruiisilaev Oasis of the Seas jõudis pärast kaks nädalat kestnud reisi oma kodusadamasse Floridas Fort Lauderdale'is.
* Tšetšeenia pealinna Groznõi lähedal toimunud erioperatsiooni käigus tapsid julgeolekuväed umbes 20 tšetšeeni mässulist, kelle hulgas võis olla ka iseseisvuslaste juht Doku Umarov.
* Türgi valitsus avalikustas plaani kurdide õigusliku seisundi parandamiseks.
* Venemaal Uljanovski lähedal mereväe laskemoonalaos toimus tõenäoliselt töötaja hooletuse tõttu plahvatus ja tulekahju, mille tagajärjel hukkus kaks ja sai viga vähemalt 44 sõjaväelast ning evakueeriti tuhandeid elanikke.
* Hiiumaa ja Saaremaa vahel avati kolmas merekaabel, mis tagab Hiiumaale stabiilse elektrivarustuse. Soela väina põhjas Emmastest Pammanasse ulatuv 35-kilovoldine kaabel on 6,1 km pikkune.

## [[14. november]]

* Sloveenia ja Venemaa sõlmisid lepingu maagaasitrassi South Stream ehitamiseks läbi Sloveenia territooriumi.
* Soomes teatasid Finnairi piloodid, et ei saavutanud tööandjaga kokkulepet välistööjõu kasutamise suhtes ning alustavad ööl vastu 16. oktoobrit streiki, mis peatab kõik Finnairi liinilennud.
* Peruu president Alan García Pérez lahkus APEC-i tippkohtumiselt ning tühistas plaanitud kohtumise Tšiili presidendi Michelle Bachelet'ga, viidates Tšiili kasuks spioneerimise tõttu puhkenud skandaalile. Peruu kutsus koju ka oma suursaadiku Tšiilis.
* Rootsi muuseum tagastas 18 põliselanike kolpa, mille rootsi teadlased 19. sajandi lõpus Hawaii matmispaikadelt varastasid.

## [[15. november]]

* Abhaasia võttis senise Gruusia telefonikoodi asemel kasutusele Venemaa maakoodi 7.
* Itaalia politsei vahistas 15 aastat taga otsitud maffiajuhi Domenico Raccuglia.
* Nigeeria mässulise Nigeri delta vabastusorganisatsiooni MEND liidrid teatasid valitsusega rahukõneluste alustamisest.
* Kosovos toimusid kohalikud valimised. Esialgsetel andmetel võitis valimised peaminister Hashim Thaçi juhitav Demokraatlik Partei. Rohkem kui pooltes omavalitsustes peetakse detsembris teine valimisvoor.
* Singapuris kohtunud Ameerika Ühendriikide president Barack Obama ja Venemaa president Dmitri Medvedev tõdesid, et Iraaniga peetavate tuumavaidluste diplomaatiline lahendamine ei anna tulemusi.
* Tšehhi pealinnas Prahas tähistati 20 aasta möödumist Sametrevolutsioonist.
* Pärnus Alevi kalmistul avati mälestusmärk 1941. aastal Pärnus hukatud 34 juudi lapsele.
* Tallinnas Von Krahli Teatris toimunud tudengi- ja lühifilmide festivalil Sleepwalkers valiti Eesti aasta parimaks lühifilmiks Balti Filmi- ja Meediakooli tudengi Vallo Toomla film "Koolja".

## [[16. november]]

* Ameerika Ühendriikide president Barack Obama alustas kolmepäevast visiiti Hiinas. Kohtumisel Hiina presidendi Hu Jintaoga kõneldakse peamiselt kahe riigi vahelisest kaubandusest.
* NASA kosmosesüstiku Atlantis pardal startis Rahvusvahelise Kosmosejaama suunas kuus astronauti, et toimetada jaama vajalikke seadmeid ja varustust. 
* Greenpeace'i juhiks sai Lõuna-Aafrika Vabariigi inimõiguslane Kumi Naidoo.
* Hiinas Shanxi provintsis Luliangi linna lähedal toimunud maalihke tagajärjel hukkus vähemalt 23 inimest. Mudalaviini alla mattus terve küla.
* Tšetšeeniast Groznõi lennujaamast tõusis õhku esimene rahvusvahelisele lennule suunduv lennuk viimase 15 aasta jooksul.
* Venemaal Peterburis Lermontovi-nimelises raamatukogus avati Eesti raamatukogu. 
* Eesti Madridis resideeriv suursaadik Andorras Toomas Kahur andis Andorra kaasvürstile Joan Enric Vives i Sicíliale üle oma volikirja. 
* Eesti suursaadik Gruusias Toomas Lukk avas Bathumis Eesti aukonsulaadi. Eesti aukonsul Bathumis on Othar Šaradze, kelle konsulaarpiirkond on kogu Adžaaria.

## [[17. november]]

* Iisrael teatas, et kavatseb ehitada 900 uut eluaset Ida-Jeruusalemma Gilo asumisse, mida Iisrael peab põliseks juudi linnajaoks, palestiinlased aga asunduseks.
* Rootsi valitsus esitas Euroopa Komisjoni volinikuks Euroopa asjade ministri Cecilia Malmströmi.
* Saksamaal Karlsruhes vahistati kaks Rwanda hutude liidrit, keda kahtlustatakse Kongo Demokraatlikus Vabariigis aastatel 2008–2009 sooritatud sõjakuritegudes.
* Slovakkia otsustas saata Afganistani 250 sõdurist koosnevad lisajõud.
* Eesti välisminister Urmas Paet kohtus Brüsselis Ukraina uue välisministri Petro Porošenkoga.
* Eesti Kaitseväe juhataja kindralleitnant Ants Laaneots andis aasta ohvitseri auhinna üle Kirde Kaitseringkonna Viru pataljoni tankitõrjekompanii ülemale leitnant Ivo Silbaumile ja aasta allohvitseri aunimetuse staabi- ja siderühma ülemale vanemveebel Peeter Einbaumile. 
* Eesti Kunstimuuseum tähistas 90. aastapäeva.
* Pärnus avati metallmööblivabrik, mis annab tööd umbes 70 inimesele.
* Justin Drew Bieber andis välja oma esimese plaadi.

## [[18. november]]

* Iraagi valimiskomisjon peatas jaanuariks planeeritud parlamendivalimiste ettevalmistamise, sest asepresident Ţāriq al-Hāshimī pani hiljuti vastu võetud valimisseadusele veto, nõudes välismaal elavatele iraaklastele ja teistele vähemustele eraldatud mandaatide arvu suurendamist. 
* Rootsi pealinnas Stockholmis algas kahepäevane Euroopa Liidu ja Venemaa tippkohtumine, kus on kõne all peamiselt energeetika- ja julgeolekuküsimused.
* Soome Eduskunta otsustas, et alates detsembri algusest tohivad kauplused olla avatud ka pühapäeviti.
* ÜRO Rahvastikufond teatas, et Aafrika rahvaarv ületas ühe miljardi piiri.
* Eesti välisminister Urmas Paet kohtus Palestiinas Rām Allāhis Palestiina omavalitsuse peaministri Salām Fayāḑi ja välisministri Riyāḑ al-Mālikīga. Seejärel alustas ta kahepäevast visiiti Iisraelis.
* Tallinnas Kadrioru Kunstimuuseumis kuulutati välja Aadu Luukase missioonipreemia saajad, Vanalinna Hariduskolleegiumi asutaja ja juht Kersti Nigesen ning sihtasutus Metsaülikool. 
* Tallinnas Toompea lossi ees toimus Põllumeeste keskliidu korraldatud meeleavaldus, kus paarsada põllumeest protestis riigi otsetoetuste vähenemise vastu.

## [[19. november]]

* Afganistani president Ḩāmid Karzay vannutati ametisse uueks ametiajaks.
* Belgia pealinnas Brüsselis valiti Euroopa Ülemkogu eesistujaks Belgia peaminister Herman Van Rompuy, Euroopa Liidu välisasjade ja julgeolekupoliitika kõrgeks esindajaks Suurbritanniast pärit senine kaubandusvolinik Catherine Ashton ja Euroopa Liidu Nõukogu peasekretäriks Prantsusmaa diplomaat Pierre de Boissieu.
* Rahvusvahelise Punase Risti presidendiks valiti jaapanlane Tadateru Konoe, kes on selles ametis esimene aasialane. 
* Ukrainas Jaltas toimus Ukraina ja Venemaa valitsustevahelise komisjoni istung, kus arutati kahe riigi vahelise vabakaubanduslepingu sõlmimist.
* Venemaa pikendas moratooriumi surmanuhtlusele kuni Euroopa inimõiguste ja põhivabaduste kaitse konventsiooni surmanuhtluse kaotava lisaprotokolli ratifitseerimiseni.
* Venemaal Moskvas tapeti õigeusu misjonär ning Püha Foma kiriku preester Daniil Sõssojev.
* Eesti välisminister Urmas Paet avas Iisraelis Tel Avivis Eesti suursaatkonna.
* Eestis viibis seoses Saku Suurhallis toimuva korvpallimänguga BC Kalev/Cramo ja Moskva CSKA vahel üllatusvisiidil Venemaa asepeaminister Sergei Ivanov. 
* Pärnu linnavolikogu valis Pärnu linnapeaks endise maavanema Toomas Kivimäe.
* Saue linnavolikogu valis linnapeaks reformierakondlase Orm Valtsoni.

## [[20. november]]

* Ameerika Ühendriikide Senat kinnitas ametisse uue suursaadiku Eestis Michael C. Polti.
* Colombia süüdistas Venezuela vägesid kahe riigi piiril paikneva silla õhkulaskmises.
* Genfi lähedal Prantsusmaa ja Šveitsi piiril taaskäivitati pärast rohkem kui aasta kestnud remonti CERN-i suur hadronipõrguti.
* Poola tunnustas Poola taassünni ordeniga Lagle Parekit, Trivimi Vellistet, Kalle Jürgensoni ja Valeri Kalabuginit.
* Tansaanias Arushas leppisid Tansaania, Keenia, Uganda, Rwanda ja Burundi kokku, et alates juulist 2010 hakkab riikide vahel kehtima kaupade, inimeste ja kapitali vaba liikumine.
* Ukrainas Jaltas kohtunud Venemaa peaminister Vladimir Putin ja Ukraina peaminister Julija Tõmošenko jõudsid kokkuleppele gaasitarnetes ja nende eest tasumise korras.
* Eesti Keskerakonna delegatsioon eesotsas Edgar Savisaarega sõitis Peterburi erakonna Ühtne Venemaa kongressile. 
* Tartu Ülikoolis taastati Eesti Akadeemiline Ajakirjanduse Selts.

## [[21. november]]

* Hiina kirdeosas Heilongjiangi provintsis hukkus söekaevanduses toimunud plahvatuses vähemalt 106 inimest.
* Läti valitsus otsustas tõsta alates 2010. aasta algusest üksikisiku tulumaksu 23 protsendilt 26 protsendile.
* Läti konservatiivse Rahvaerakonna esimeheks valiti ärimees ja endine peaminister Andris Šķēle.
* Venemaal Peterburis erakonna Ühtne Venemaa kongressil kutsus president Dmitri Medvedev parteid üles järgima demokraatliku ja ausa valitsemise põhimõtteid ning rõhutas vajadust uuenduste järele Venemaa majanduses.
* Kiievis toimus 2009. aasta Laste Eurovisiooni lauluvõistlus, mille võitis Ralf Mackenbach Hollandist lauluga "Click Clack". Laul sai 121 punkti.

## [[22. november]]

* Iisraeli lennukid pommitasid Gaza tsooni ja Egiptuse piiril asuvaid salakaubatunneleid ning relvatehaseid. Rünnak oli vastus palestiinlaste raketitulele.
* Iraani opositsiooniliidrile ja endisele asepresidendile Moḩammad ‘Alī Abţaḩīle mõisteti mässu õhutamise eest kuueaastane vanglakaristus.
* Iraanis algasid viiepäevased sõjaväeõppused, mille käigus harjutatakse eelkõige riigi tuumarajatiste kaitsmist.
* Nicaragua pealinna Managua tänavatel avaldasid kümned tuhanded inimesed meelt president Daniel Ortega uueks ametiajaks kandideerimise vastu.
* Rumeenias toimusid presidendivalimised. Et keegi kandidaatidest ei saanud üle poole häältest, peetakse 6. detsembril teine voor, milles osalevad võimulolev president Traian Băsescu, kes sai umbes 32 protsenti häältest ja sotsiaaldemokraadist senati esimees Mircea Geoană, kes sai umbes 31 protsenti häältest. 
* Saksamaal Münchenis kohtusid Aserbaidžaani president İlham Əliyev ja Armeenia president Serž Sargsjan, et kõnelda Mägi-Karabahhi olukorrast.
* Serbia uue kommunistliku partei esimeheks valiti Jugoslaavia kauaaegse liidri Josip Broz Tito pojapoeg Josip Broz Tito noorem.
* Rahvusvaheline Kergejõustikuliit (IAAF) valis aasta parimaks meeskergejõustiklaseks Jamaica sprinteri Usain Bolti ja parimaks naiskergejõustiklaseks USA jooksja Sanya Richardsi.

## [[23. november]]

* Lääne-Aafrikas alustati seni suurimat vaktsineerimisprogrammi, mille eesmärk on kaitsta 12 miljonit inimest kollapalaviku eest.
* Austria liidupresident Heinz Fischer teatas, et kavatseb kandideerida aprillis 2010 toimuvatel presidendivalimistel uueks ametiajaks.
* Filipiinidel Mindanao saarel tapsid kohaliku kuberneri pooldajad vähemalt 57 poliitilist vastasleeri toetavat inimest.
* India peaminister Manmohan Singh alustas visiiti Ameerika Ühendriikides, et pidada kõnelusi teiste seas president Barack Obamaga muu hulgas olukorrast Afganistanis, globaalsest soojenemisest ja koostööst tuumaenergeetika vallas.
* Iraani president Maḩmūd Aḩmadīnezhād alustas liitlaste otsingule suunatud Lõuna-Ameerika ja Aafrika ringsõitu visiidiga Brasiilias. Ta külastab ka Boliiviat, Venezuelat, Gambiat ja Senegali. 
* Itaalias Pisa lähedal kukkus alla sõjaväe transpordilennuk C-130 Hercules, mille pardal olnud viis inimest hukkus.
* Põhja-Mariaanidel peeti kubernerivalimiste teine voor.
* Usbekistan sulges seni avaldamata põhjusel ühepoolselt riigipiiri Kasahstaniga.
* Venemaal Uljanovskis toimus taas plahvatus laskemoonalaos. Hukkus kaheksa inimest. 
* Eestisse saabus tagasi seni suurim välismaal teeninud väekontingent, valimiste ajaks Afganistani saadetud lisakompanii Estcoy-E ja logistiline toetuselement NSE-E.
* Eestis suri esimese uue gripi ohvrina 13-aastane poiss.
* Eestis valiti 2009. aasta Betti Alveri kirjandusauhinna laureaatideks Sandra Jõgeva ja Triin Tasuja.

## [[24. november]]

* Hiinas hukati kaks mürgitatud piimapulbri levitamises süüdi mõistetud inimest.
* Jordaania kuningas ‘Abdullāh II saatis laiali riigi parlamendi, kuulutas välja uued parlamendivalimised ning nõudis peaministrilt Nādir adh-Dhahabīlt valimisseaduse muutmist demokraatlikumaks. 
* Nepalis Bariyarpuris algasid kahepäevased jumalanna Gadhimaile pühendatud ohvripidustused, mille käigus ohverdatakse 200 000 looma.
* Poolas algas kohtuprotsess, millel arutatakse Lech Wałęsa Poola presidendile Lech Kaczyńskile esitatud süüdistust laimamises.
* Prantsuse Polüneesia parlament avaldas umbusaldust president Oscar Temarule ning nimetas uueks presidendiks Gaston Tong Sangi.
* Suurbritannias alustati ametlikku riigi Iraagi sõjas osalemise põhjuste ning sõjas toime pandud kuritegude uurimist. 
* Vaikses ookeanis Tonga lähedal toimus 6,8-palline maavärin, mille epitsenter oli ookeani põhjas Nuku‘alofast umbes 200 km kirde pool.
* Eesti majandusminister Juhan Parts kohtus kahepäevasel töövisiidil Gruusias teiste seas Gruusia peaministri Nika Gilauriga ning sõlmis majandusarenguministri Zurab Pololikašviliga kahe riigi vahelise investeeringute soodustamise ja vastastikuse kaitse lepingu. 
* Kumu kunstimuuseumi auditooriumis esilinastus kunstnik Evald Okase elust rääkiv dokumentaalfilm "Evald Okas".

## [[25. november]]

* Belgia kuningas Albert II vabastas Belgia peaministri ametist Euroopa Ülemkogu eesistujaks valitud Herman Van Rompuy ja nimetas uueks peaministriks Yves Leterme.
* Kongo Demokraatlikus Vabariigis Mai-Ndombe järvel uppus palgiveolaev, mille pardal olnud inimestest hukkus vähemalt 73.
* Saudi Araabias Jiddah's hukkus paduvihmadest põhjustatud õnnetustes muu hulgas kahe silla kokkuvarisemise tagajärjel vähemalt 77 inimest.
* Singapuris toimunud rahvusvahelise tööstusdisaini organisatsiooni ICSID-i konverentsil valiti 2012. aasta disainipealinnaks Helsingi. 
* Nord Stream alustas Soome majandusvetes gaasitrassile ette jäävate miinide lõhkamist. 
* Eesti Teaduste Akadeemia üldkogul valiti ametis olev Teaduste Akadeemia president Richard Villems tagasi ka teiseks ametiajaks.
* Eestisse saabusid tagasi pool aastat Afganistanis teeninud jalaväekompanii Estcoy-8 ja logistiline üksus NSE-7. 
* Tartus otsustati üheks päevaks sulgeda Tartu Kommertsgümnaasium, millele tehti internetifoorumis anonüümne koolitulistamise ähvardus.

## [[26. november]]

* Hondurase ülemkohus otsustas, et kukutatud president Manuel Zelaya ei tohi uuesti presidendiks kandideerida.
* Iraani inimõiguslane ja Nobeli rahuauhinna saaja Shīrīn ‘Ebādī teatas, et Iraani võimuesindajad konfiskeerisid talle antud Nobeli medali ja aukirja.
* Eesti presidendile Toomas Hendrik Ilvesele andsid oma volikirjad üle Guatemala suursaadik Fernando Molina Girón, Boliivia suursaadik Milton René Soto Santiesteban ja Namiibia suursaadik Theresia Samaria. 
* Eesti riigikogu kiitis heaks seaduseelnõu, millega tõstetakse 2010. aasta 1. jaanuarist alkoholiaktsiisi keskmiselt 10 ja mootorikütuse aktsiisi umbes 6,2 protsenti, 1. märtsis elektrienergia 1 kWh aktsiisi kahe sendi võrra ning 2011. aasta 1. jaanuarist tubakaaktsiisi 20 protsenti.
* Tallinnas kodanikupäeva puhul toimunud Eesti Kodanikuühenduste Liidu (EMSL) konverentsil "Hea kodaniku taimelava" kuulutati aasta kodanikuks helilooja Erkki-Sven Tüür.
* Ida-Tallinna Keskhaiglas avati Eesti esimene lülisambakirurgia keskus, kus tehakse keerulisi selgroolõikusi, mis varem olid Eestis võimalikud vaid väliskonsultantide abil.
* Tallinnas KUMU-s toimunud Puuinfo korraldatud konverentsil "Puit – homse elukeskkonna võti" anti Eesti 2009. aasta parima puitehitise tiitel hoonete moodulsüsteemile ja suvilale Jõelähtmel, mille projekteeris arhitekt Sten Ader arhitektuuribüroost SKAD Arhitektid. 
* Reval Hotels avas oma esimese hotellina Venemaal Peterburis hotelli Reval Hotel Sonya, mille kujundamisel saadi inspiratsiooni Fjodor Dostojevski romaanist "Kuritöö ja karistus".

## [[27. november]]

* Bangladeshis Bhola saare lähedal toimunud laevaõnnetuse tagajärjel hukkus vähemalt 34 inimest.
* Euroopa Komisjoni president José Manuel Barroso nimetas Siim Kallase kandidaadiks transpordivoliniku ning komisjoni asepresidendi kohale.
* Namiibias algasid kahepäevased presidendi- ja parlamendivalimised.
* Poola president Lech Kaczyński kirjutas alla seadusele, mis keelab Poolas kommunismi sümboolika kasutamise.
* Rahvusvaheline Aatomienergia Agentuur mõistis hukka Iraani salajase tegevuse uraani rikastamisel ning nõudis selle kohest peatamist.
* Saksamaa tööminister Franz Josef Jung astus tagasi, sest teda süüdistatakse kaitseministrina 4. septembril Afganistanis Kondūzis toimunud tsiviilohvreid nõudnud NATO õhurünnaku asjaolude varjamises. 
* Valgevene pealinnas Minskis toimunud Euraasia Majandusühenduse liidrite kogunemisel kirjutasid Venemaa president Dmitri Medvedev, Valgevene president Alaksandr Łukašenka ja Kasahstani president Nursultan Nazarbajev alla tolliliidu loomise leppele. 
* Vanuatu peaminister Edward Natapei tagandati ametist pärast seda, kui ta oli unustanud teatamata ametireisi tõttu parlamendi istungilt puudumisest.
* Venemaal Tveri oblastis Bologoje lähedal sõitis Moskva–Peterburi reisirongi Nevski Ekspress neli vagunit pommiplahvatuse tõttu rööbastelt maha. Õnnetuse tagajärjel hukkus vähemalt 25 inimest ja ligi sada sai vigastada.
* Venezuela lääneosa tabas 5,6-palline maavärin, mille epitsenter oli Lara osariigis Churuguaras.
* Eesti välisminister Urmas Paet osales Leedus Vilniuses toimuval Balti Nõukogu 15. istungjärgul, mille raames toimus kolme Balti riigi välisministrite kohtumine. 
* Tallinnas Nokia kontserdimajas esietendus Georg Malviuse lavastatud Andrew Lloyd Webberi muusikal "Evita".
* Tallinna Lastehaigla tähistas konverentsiga oma 30. aastapäeva.

## [[28. november]]

* Eritrea pealinnas Asmaras Puškini väljakul avati Aleksandr Puškini mälestussammas.
* Sloveenia pealinnas Ljubljanas toimunud ametiühingute korraldatud meeleavaldusel protestis umbes 30 000 inimest pensionireformi vastu ning nõudis alampalga tõstmist.
* Sri Lanka endine kaitsejõudude juhataja Sarath Fonseka teatas, et kandideerib 26. jaanuaril 2010 toimuvatelpresidendivalimistel.
* Trinidadil ja Tobagol toimunud Rahvaste Ühenduse kohtumisel võeti ühenduse liikmeks Rwanda.
* Eesti Sotsiaaldemokraatliku Erakonna delegatsioon sõitis Hiina Kommunistliku Partei kutsel külaskäigule Hiina pealinna Pekingisse.
* Eesti Kergejõustikuliit kuulutas aasta parimaks naiskergejõustiklaseks Ksenija Balta ning meeskergejõustiklaseks Gerd Kanteri. Parimateks treeneriteks tunnistati Andrei Nazarov ja Vésteinn Hafsteinsson.
* Eesti Mootorrattaspordi Föderatsioon nimetas aasta parimaks motosportlaseks Tanel Leoki.
* Paides tähistati Järvamaa gümnaasiumihariduse sajandat aastapäeva.

## [[29. november]]

* Elevandiluurannikul toimuma pidanud presidendivalimised lükati edasi 2010. aasta algusse.
* Ekvatoriaal-Guineas toimusid presidendivalimised. Valimiste võitjaks kuulutati ametis olev president Teodoro Obiang Nguema Mbasogo.
* Hondurases toimusid presidendi- ja parlamendivalimised. Esialgsetel andmetel võitis presidendivalimised opositsioonilise konservatiivse Rahvapartei kandidaat Porfirio Lobo.
* Iraani valitsus kiitis heaks kümne uue uraanirikastustehase rajamise.
* Itaalias Roomas lõppenud animafilmifestivalil I Castelli Animati pälvis peaauhinna Olga Pärna ja Priit Pärna joonisfilm "Elu ilma Gabriella Ferrita".
* Šveitsis toimus rahvahääletus, milles osalenute enamus pooldas ettepanekut, mis keelab minarettide ehitamise mošeede juurde.
* Uruguays peeti presidendivalimiste teine voor, kus osales kaks esimeses voorus enam hääli saanud kandidaati, Laia Rinde kandidaat José Mujica ja Rahvapartei kandidaat Luis Alberto Lacalle. Valimised võitis José Mujica. Tema ametiaeg algab 1. märtsil 2010.
* Eesti president Toomas Hendrik Ilves sõitis 11-liikmelise äridelegatsiooniga ühepäevasele visiidile Saksamaale Nordrhein-Westfaleni liidumaale. 
* Eestis pälvis Jaan Ruus PÖFFi elutööpreemia.

## [[30. november]]

* Euroopa Liidu justiits- ja siseministrid otsustasid, et alates 19. detsembrist 2009 ei nõuta enam viisat Serbia, Montenegro ega Makedoonia kodanikelt.
* Belgias Brüsselis kohtunud Euroopa Liidu siseministrid jõudsid kokkuleppele IT-agentuuri loomises.
* Itaalia peaminister Silvio Berlusconi saabus esimese Euroopa valitsusjuhina viimase 15 aasta jooksul visiidile Valgevenesse. Kohtumisel president Alaksandr Łukašenkaga tunnustas Berlusconi teda rahva poolehoiu saavutamise eest.
* Põhja-Korea teatas, et riigis viiakse 1. detsembril läbi rahareform, millega asendatakse 100 praegust vonni ühe uue vonniga. 
* Rahvusvahelise Aatomienergia Agentuuri peadirektoriks sai Yukiya Amano.
* Soomes tähistati 70 aasta möödumist Talvesõja algusest.
* Suurbritannia peaminister Gordon Brown teatas, et riik saadab Afganistani Helmandi provintsi 500 sõdurist koosnevad lisajõud.
* Eesti päritolu Kanada psühholoog Endel Tulving pälvis mälu uurimise eest Pasteuri-Weizmanni/Servier' auhinna.